Solidariteit wil Loftus volmaak teen ‘ras-tellende’ aksieDie vakbond Solidariteit het vandag aangekondig dat hy sy veldtog teen ‘ras-tellende’ aksie gaan verskerp. Die vakbond het Saterdag tydens die wedstryd tussen die Blou Bulle en die Westelike Provinsie plakkate met die woorde “Stop kwotas” vertoon. Solidariteit wil deur die veldtog 51 762 petisies teen ‘ras-tellende aksie’ insamel – genoeg om al Loftus Versfeld se sitplekke vol te maak. Dirk Hermann, adjunk uitvoerende hoof van Solidariteit, sê die vakbond het besluit om die veldtog te verskerp nadat sy versoek om ŉ parlementere debat oor regstellende aksie as ŉ gier en ŉ gril afgemaak is. “Solidariteit het tydens sy regstellendeaksiesaak teen die departement van korrektiewe dienste (DKD) politieke partye versoek om so ŉ debat aan te vra. Stone Sizani, ANC-hoofsweep, het in reaksie hierop by monde van sy woordvoerder, Moloto Mothapo, gesê die parlement debatteer nie kwessies volgens die grille en giere van drukgroepe nie. Ons wil nou 51 762 petisies van die publiek af kry om vir die ANC te wys dat die behoefte aan ŉ parlementere debat oor die huidige toepassing van regstellende aksie nie net ŉ gier en ŉ gril is nie. Ons sal die petisies aan die parlement oorhandig en weer versoek dat ŉ parlementere debat oor die kwessie plaasvind.” Hermann sê Solidariteit glo dat die oplossing vir regstellende aksie nie net in die howe gesetel is nie en dat die werklike oplossing deur sosiale dialoog gevind moet word. “Solidariteit vertrou dat die debat wat in die hofsale gevoer word nou na ŉ nasionale debat sal oorspoel en dat die uitkoms ŉ nuwe nasionale konsensus oor regstellende aksie sal wees. Die beste plek om so ’n debat te voer, is in die parlement. Solidariteit het daarom politieke partye versoek om so ’n debat aan te vra. Die regering se benadering het in ŉ wiskundige rassebenadering ontwikkel waarin mense met syfers vervang is. Dié benadering het niks meer met regstelling te doen nie, maar alles met ras. Suid-Afrikaners en veral groot sakelui aanvaar te maklik dat dit wat die regering sê, die enigste manier van doen is. Wat ons in Suid-Afrika nodig het, is ’n behoorlike stryd oor idees. Ons doen ŉ beroep op akademici, vakbond-, kerk- en gemeenskapsleiers en veral groot werkgewers in die sakewêreld om krities oor die regering se regstellendeaksieprogram te wees en alternatiewe te soek wat werk.” Indien mense die veldtog wil steun, kan hulle www.stopkwotas.co.za besoek om ’n petisievorm in te vul. ŉ Ander manier om protes aan te teken, is deur die woord “Ras” na 34388 te stuur. ŉ SMS kos R2 en sal ook by die petisies getel word.